Súradnice: 42°09′08.62″S 24°44′48.02″V﻿ / ﻿42,1523944°S 24,7466722°V﻿ / 42.1523944; 24.7466722

**Šachbedinova mešita Imaret** (bulh. Шахбединова Имарет джамия – *Šachbedinova Imaret džamija*), alebo len **Mešita Imaret** (bulh. Имарет джамия – *Imaret džamija*), prípadne aj **Mešita Imaret s hrobkou** (bulh. Имарет джамия с гробница – *Imaret džamija s grobnica*) je mešita nachádzajúca sa v centrálnej časti mesta Plovdiv v Plovdivskej oblasti v južnom Bulharsku.

Názvy
-----

Názov mešity *Imaret* je odvodený od faktu, že v dvore mešity sa kedysi nachádzala stavba imaretu (verejná kuchyňa s jedálňou v ktorej sa podáva bezplatná strava pre chudobných a pocestných) aj s útulňou pre pocestných.

Poloha
------

Mešita Imaret sa nachádza v centrálnej časti Plovdivu severne od „starého mesta" v blízkosti rieky Marica a pešieho mostu cez túto rieku na križovatke ulíc „Visla" (bulh. Висла) a „Chan Kubrat" (bulh. Хан Кубрат).

Dejiny a súčasnosť
------------------

Mešita bola postavená v rokoch 1444 – 1445 rumelským berlejbejom, pašom Šachbedinom (bulh. Шахбедин (Шехабетин) паша – *Šachbedin (Šechabedin) paša*), synom pašu Lalu Šachina (bulh. Лала Шахин паша – *Lala Šachin paša*).

Celý komplex okolo mešity býval kedysi významným kultúrnym centrom pričom súčasťou areálu okrem samotnej mešity boli aj:

* *imaret* s útulňou
* *medrese* (moslimská náboženská škola)
* *chan* (hostinec pre pocestných)
* *chamam* (kúpele)

V kúpelnej budove pri mešite rokoch 1879 – 1885 zasadal Oblastný výbor Východnej Rumélie.

Do súčasnosti sa zachovala samotná budova mešity s minaretom, ako aj ťurbe (hrobka) vo dvore areálu, väčšina zvyšných častí bola zbúraná ku koncu 19. storočia a kúpelná budova v roku 1931. Budova bola reštaurovaná pod vedením architektky Very Kolarovovej a pod záštitou bulharského Národného inštitútu pre kultúrne pamiatky. Reštaurácia budovy prebiehala v 60. rokoch 20. storočia. Mešita Imaret je v súčasnosti – od roku 1992 – opäť fungujúcim modlitebným domom.

Charakteristika
---------------

Mešita Imaret je postavená tzv. „klietkovým" štýlom z pálených tehiel. Budova má symetrický krížový pôdorys. Pred vchodom sa nachádza arkádová predsieň, ktorú tvorí šesť masívnych stĺpov spojených v hornej časti celkovo piatimi ostro zakončenými arkádami. Nad samotným vchodom sa nachádza kamenná doska s nápisom označujúcim výstavbu mešity v rokoch 1444 – 1445. Nad predsieňpu sa nachádza päť pologuľovitých kupolí.

Modlitebný salón sa skladá z dvoch miestností štvorcového pôdorysu a oltárnej časti na konci ktorej sa nachádza oltárna nika. Všetky tieto časti sú zoradené v jednej osi. Zvyšné ramená kríža mimo hlavnej osi sú taktiež štvorcového pôdorysu. Nad každým z kvadrátov sa taktiež nachádza pologuľovitá kupola so strechou pokrytou olovom. Kupola nad centrálnou loďou je položená na osemuholníkovom tambure. Interiér mešity je vyzdobený pestrými freskami, pričom väčšina z nich bola zhotovená v období po 17. storočí.

V juhozápadnom uhle budovy sa nachádza minaret vyzdobený cikcakovitým okrasným plastickým reliéfom. V dvore mešity sa nachádza aj tzv. „ťurbe" (bulh. тюрбе) (osmanský výraz pre hrobku určenú na uchovanie pozostatkov vyššieho náboženského, administratívneho alebo vojenského predstaviteľa), ktoré dal taktiež postaviť paša Šachbedin – nie je však isté, či je vo vnútri pochovaný priamo on, alebo jeho otec paša Lala Šachin.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.221 z roku 1927 ako "národná starožitnosť", štatút kultúrnej pamiatky bol obnovený aj v Štátnom vestníku č. 4 z roku 1995 – ako dôvody ochrany bola pridaná aj architektonicko-umelecká hodnota budovy. Celý názov budovy ako je uvedený na zozname kultúrnych pamiatok národného významu je *Imaret džamija (načaloto na XV vek)* (bulh. Имарет джамия (началото на XV век), doslova *Mešita Imaret (začiatok 15. storočia)*), ďalší oficiálny názov je *Imaret džamija s grobnica* (bulh. Имарет джамия с гробница, doslova *Mešita Imaret s hrobkou*).

Galéria
-------

* Pohľad na Mešitu Imaret zvrchuPohľad na Mešitu Imaret zvrchu
* Pohľad k mešite zo severu cez rieku MaricaPohľad k mešite zo severu cez rieku Marica
* Pohľad na západnú fasádu mešityPohľad na západnú fasádu mešity
* Pohľad k mešite zo severuPohľad k mešite zo severu
* Pohľad na severnú fasádu budovy s arkádovou predsieňou pred vchodomPohľad na severnú fasádu budovy s arkádovou predsieňou pred vchodom
* Pohľad do predsiene budovyPohľad do predsiene budovy
* Pohľad na časť južnej fasády v juhovýchodnom rohu budovyPohľad na časť južnej fasády v juhovýchodnom rohu budovy
* Pohľad na časť západnej fasády v juhozápadnom rohu budovyPohľad na časť západnej fasády v juhozápadnom rohu budovy
* Detail z južnej fasády budovyDetail z južnej fasády budovy
* Detailný pohľad na vrchnú časť stavbyDetailný pohľad na vrchnú časť stavby
* Pohľad na minaret zo západuPohľad na minaret zo západu
* Detailný pohľad na vrchnú časť minaretuDetailný pohľad na vrchnú časť minaretu
* Pohľad na ťurbe (hrobku) vo dvore areáluPohľad na *ťurbe* (hrobku) vo dvore areálu
* Pohľad na interiér mešityPohľad na interiér mešity
* Kamenná doska s nápisom na fasáde mešityKamenná doska s nápisom na fasáde mešity

Referencie
----------

1. 1 2 3 4 5 6 7 8 9 10 11 12 13 14  visitplovdiv.com
2. 1 2 3 4 5 6 7 8 9 10 11 12 13 14 15  TRĂNKOVA, Dimana; GEORGIEV, Antoni; MATANOV, Prof. Hristo. Pătevaditel za Osmanska Bălgarija. Vtoro preraboteno i dopălneno izdanie. Sofia: Vagabond Media. 2012. 214 s. ISBN 9789549230666. S. 104. (po bulharsky)
3. 1 2 3 4 5 6 7 8 9 10 11 12  STAMOV, Stefan prof. d-r arch. Bălgarsko architekturno nasledstvo – selišta – cărkvi – manastiri. Sofia : Stefan Stamov. 2016. 516 s. 324 – 325. (po bulharsky)
4. 1 2 3 4 5 6  mc.government.bg
5. 1 2 3 4  TRĂNKOVA, Dimana; GEORGIEV, Antoni; MATANOV, Prof. Hristo. Pătevaditel za Osmanska Bălgarija. Vtoro preraboteno i dopălneno izdanie. Sofia: Vagabond Media. 2012. 214 s. ISBN 9789549230666. S. 209. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Šachbedinova mešita Imaret**